Okresná prokuratúra Topoľčany 
Nám. M. R. Štefánika 55, 955 53 Topoľčany 1 	

Sp. zn. : Pv 818/12/4406	Topoľčany, 20.2.2015
EEČ : 2-35-6-2015

U Z N E S E N I E

Trestná vec:	obvinený XXXXX  
Prečin:	Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátor Okresnej prokuratúry Topoľčany
Podľa § 217 odsek 1 Trestného poriadku vyslovujem, že obvinený:
1.	XXXXX
	dátum narodenia: XXXXX
	trvalé bydlisko: XXXXX
sa v skúšobnej dobe, určenej uznesením prokurátora Okresnej prokuratúry Topoľčany zo dňa 22.3.2013, spisová značka Pv 818/12/4406, ktorým podľa § 216 odsek 1 Trestného poriadku podmienečne zastavil trestné stíhanie, osvedčil.
Podľa ustanovenia § 217 odsek 4 Trestného poriadku právoplatnosťou tohto rozhodnutia alebo uplynutím lehoty uvedenej v odseku 2 nastávajú účinky zastavenia trestného stíhania (§ 9 odsek 1, písmeno e).
že dňa 24. 10. 2012 v čase o 09.30 hodine v Topoľčanoch na Ulici pílskej č. 7, v triede 3. A, Strednej odbornej školy drevárskej bez povolenia prechovával pri sebe pre vlastnú potrebu zelenú sušenú látku rastlinného pôvodu, vykazujúcu znaky omamnej látky, zabalenú v plastovom vrecku, pričom vykonaným expertíznym skúmaním Kriminalistickým a expertíznym ústavom PZ v Bratislave bolo zistené, že v predloženom plastovom vrecku sa nachádzal rastlinný materiál - sušené konope /marihuana/ o hmotnosti 365 mg s obsahom účinnej látky THC v množstve väčšom ako 10 mg, čo predstavuje minimálne jednu obvykle jednorazovú dávku drogy, pričom rastliny rodu Cannabis - konopa sú zaradené v zmysle zákona číslo 139/1998 Z.z. o omamných látkach, psychotropných látkach a prípravkoch, v znení neskorších predpisov, do I. skupiny omamných látok a ich držba je trestná,

Uznesením prokurátora Okresnej prokuratúry Topoľčany zo dňa 22.3.2013, spisová značka Pv 818/12/4406, bola určená skúšobná doba pre jednotlivých obvinených nasledovne:
1.	XXXXX, dátum narodenia: XXXXX 
12 mesiacov
Odôvodnenie:
     XXXXX prokuratúry v Topoľčanoch uznesením spisová značka Pv 818/2012 zo dňa 22. 03. 2013, právoplatným dňa 03. 04. 2013 podmienečne zastavil trestné stíhanie  proti obvinenému mladistvému XXXXX, trestne stíhanému pre prečin nedovolenej výroby omamných a psychotropných látok, jedov alebo prekurzorov, ich držania a obchodovania s nimi podľa § 171 odsek l  Trestného zákona, na skutkovom základe, uvedenom vo výrokovej časti uznesenia.

    Podľa § 216 ods. 2 Tr. por. bola obvinenému stanovená skúšobná doba v trvaní 12 mesiacov, ktorá začala plynúť odo dňa právoplatnosti uvedeného rozhodnutia.

     U obvineného mladistvého XXXXX dňom 03. 04. 2014 uplynula skúšobná doba podmienečného zastavenia trestného stíhania určená v trvaní 12 mesiacov.

     Bolo preto vykonané šetrenie, v rámci ktorého bolo zistené, že obvinený v období od 03. 04. 2013 do 03. 04. 2014 nebol postihnutý za priestupok, ani sa nedopustil žiadneho trestného činu, v súčasnosti nie je trestne stíhaný. Zo správy Obce Bojná vyplýva, že jeho správanie a vystupovanie na verejnosti je slušné a nebolo riešené komisiou na ochranu verejného poriadku. Z odpisu z registra trestov zo dňa 30. 05. 2014 vyplýva, že okrem rozhodnutia o podmienečnom zastavení trestného stíhania v registri trestov nemá žiadny ďalší záznam.

      V zmysle ustanovenia § 217 ods. l Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. 

     V prípade obvineného mladistvého XXXXX s poukazom na vyššie uvedené skutočnosti možno konštatovať, že v skúšobnej dobe sa osvedčil.

     Z týchto dôvodov som preto rozhodol tak, ako je uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Ľubomír Kolka
prokurátor